b"\n_START_ARTICLE_\nKartum\n_START_SECTION_\nIme\n_START_PARAGRAPH_\nIzvor besede Kartum je nejasen. Po eni od teorij izvira iz arabske besede \xd8\xae\xd8\xb1\xd8\xb7\xd9\x88\xd9\x85 kar\xe1\xb9\xad\xc5\xabm v pomenu 'deblo' ali 'cev', kar se verjetno nana\xc5\xa1a na ozek pas zemlje med Modrim in Belim Nilom, kjer stoji mesto. Kapitan J.A. Grant, ki je prispel v Kartum leta 1863 s Spekejevo odpravo, pa je zapisal, da je najverjetneje poimenovan po \xc5\xbeafraniki (Carthamus tinctorius), arabsko \xd9\x82\xd8\xb1\xd8\xb7\xd9\x85 kurtum, ki so jo mno\xc5\xbei\xc4\x8dno pridelovali v Egiptu za olje, iz katerega so nato delali gorivo.\n_START_SECTION_\nZgodovina\n_START_PARAGRAPH_\nO zgodnji zgodovini naselitve tega obmo\xc4\x8dja je malo znanega. Zametek sedanjih treh mest so tri vasi, ki so jih ustanovili \xc5\xa1ejki plemena Mahas, ki so se v 17. in 18. stoletju preselili z otoka Tuti v soto\xc4\x8dju. Leta 1821 so ozemlje dana\xc5\xa1njega Sudana zavzeli Turki. Njihov poveljnik Utman Beg je spredvidel strate\xc5\xa1ki pomen obmo\xc4\x8dja in dal v Kartumu postaviti utrdbo ter ga dolo\xc4\x8dil za administrativno sredi\xc5\xa1\xc4\x8de, ki ga je leta 1829 tur\xc5\xa1ki guverner Egipta Mohamed Ali imenoval za glavno mesto Egiptovskega Sudana._NEWLINE_Varnost zaradi stalne voja\xc5\xa1ke prisotnosti je pripomogla k hitri rasti in razvoju mesta. Tu je bil \xc5\xbeivahen trg (suk) in center trgovine s su\xc5\xbenji ter slonovino, s trgovskimi potmi po Nilu proti severu. Bogati trgovci so organizirali \xc5\xa1tevilne odprave proti izviru Nila in \xc5\xa1irili vplivno obmo\xc4\x8dje. Po odprtju plovne poti do regije Sudd so se v njem naselili tudi evropski trgovci. Leta 1854 je zaradi evropskega pritiska egiptovski podkralj zaprl tr\xc5\xbenico s su\xc5\xbenji in imenoval celo prvega kr\xc5\xa1\xc4\x8danskega guvernerja Kartuma. Njegov naslednik je imel imperialisti\xc4\x8dne te\xc5\xbenje in je s pomo\xc4\x8djo Evropejcev pri\xc4\x8del \xc5\xa1iriti svoj vpliv proti velikim jezerom ekvatorialne Afrike._NEWLINE_Leta 1881 pa je pri\xc5\xa1lo do upora Mahdistov proti tur\xc5\xa1ko-egiptovski nadvladi. Mohamed Ahmed al-Mahdi je organiziral d\xc5\xbeihad in zavzel okoli\xc5\xa1ko ozemlje ter pri\xc4\x8del oblegati tudi Kartum. Britanci so poslali generalmajorja Charlesa Georgea Gordona kot posrednika, ki pa je bil med obleganjem ubit. Islamska vojska je takrat poru\xc5\xa1ila mesto in preselila prestolnico v Omdurman. Znova so Sudan zavzeli Britanci pod poveljstvom Horatia Kitchenerja leta 1898. Ta je vzpostavil britansko kolonialno vladavino, znova preselil sede\xc5\xbe vlade v Kartum in dal obnoviti mesto. V tem obdobju se je mesto moderniziralo, s centrom okrog vladnega predela in Gordonovega spominskega kolid\xc5\xbea, iz katerega je leta 1956 nastala Univerza v Kartumu. S\xc4\x8dasoma so se vloge v somestju razdelile, Omdurman je postal glavno stanovanjsko naselje, Kartum-sever pa industrijsko sredi\xc5\xa1\xc4\x8de. Do 1930. let so bila vsa tri mesta povezana z mostovi."